
Prof. univ. dr. Dragoș Iliescu, cadru didactic la Facultatea de Psihologie și Științele Educației a Universității din București a fost ales în luna august 2020 președinte al Diviziei 2 al Asociației Internaționale de Psihologie Aplicată (International Association for Applied Psycholoy, IAAP). 
IAAP este cea mai mare asociație internațională de psihologie care are membri individuali și oferă informare și ghidaj științific și profesional pentru sute de mii de psihologi din 80 de țări - dar este în mod special recunoscută pentru celebrul Congres Internațional de Psihologie Aplicată (International Congress of Applied Psychology, ICAP), care se organizează o dată la patru ani. 
Divizia 2 a acestei prestigioase organizații este Divizia de Testare și Evaluare Psihologică (Psychological Assessment & Evaluation), iar prof. univ. dr. Dragoș Iliescu în funcția de președinte confirmă încă o dată nivelul de excelență la care se desfășoară activitatea sa în domeniul testelor și testării psihologice și educaționale.
La nivel internațional, Dragoș Iliescu a deținut mai multe funcții în cadrul Comisiei Internaționale de Testare, ocupând, pe rând, funcțiile de membru al Consiliului (2008-2010), secretar general (2010-2014), președinte ales (2014-2016), președinte (2016-2018), membru și trezorier (2018-2020). Ocuparea funcției de președinte al Comisiei Internaționale de Testare a fost, probabil, cea mai înaltă funcție obținută de un reprezentant român într-o asociație din acest domeniu. 
Contribuțiile aduse de Dragoș Iliescu au fost recunoscute și la conferința Comisiei Internaționale de Testare din Montreal, 2018, moment în care a devenit și Fellow of the ITC. Este expert în cadrul OECD (Organizația pentru Cooperare și Dezvoltare Economică), organizație ce se ocupă cu realizarea testelor PISA, ce presupun o evaluare standardizată a elevilor, la nivel internațional. La momentul actual, este redactor asociat al „Jurnalului European de Evaluare Psihologică” (EJPA), publicația oficială a Asociației Europene pentru Evaluare Psihologică, urmând ca în perioada 2021-2022 să dețină funcția de redactor-șef în cadrul aceleiași publicații. În România, Dragoș Iliescu se numără printre puținii specialiști din țară certificați în psihometrie (evaluare psihologică și educațională) și psihologia organizațională și a muncii. 
Este, de asemenea, unul dintre fondatorii Asociației Române de Psihologie Industrială și Organizațională (APIO), membră a Asociației Europene de Psihologie Organizațională și a Muncii (EAWOP). În perioada 2002-2013, Dragoș Iliescu a fost membru, respectiv președinte al APIO.

